*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 12ης Ιουνίου 1985

για την τροποποίηση της οδηγίας 72/461/ΕΟΚ όσον αφορά ορισμένες διατάξεις για την κλασική πανώλη των χοίρων και την αφρικανική πανώλη των χοίρων

(85/322/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 100,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η οδηγία 72/461/ΕΟΚ (4), όπως τροποποιήθηκε τελευταία από την οδηγία 84/643/ΕΟΚ (5), προβλέπει τους υγεινομικούς όρους τους οποίους πρέπει να πληρούν τα ζώα από τα οποία λαμβάνονται τα κρέατα που προορίζονται για τις ενδοκοινοτικές συναλλαγές·

ότι, λαμβανομένης υπόψη της εξέλιξης της κλασικής πανώλης των χοίρων σε ορισμένες περιοχές της Κοινότητας, πρέπει να ενισχυθούν τα μέτρα σχετικά με τις συναλλαγές και να διευκρινιστούν οι περιστάσεις υπό τις οποίες θα πρέπει να τροποποιηθεί, στην περίπτωση εκδήλωσης της ασθένειας, το καθεστώς που παρέχεται στις περιοχές που δεν έχουν προσβληθεί από πανώλη των χοίρων·

ότι η αφρικανική πανώλη των χοίρων, μολονότι σπανίως εκδηλώνεται σε ορισμένες περιοχές της Κοινότητας, αποτελεί κίνδυνο μόλυνσης των χοίρων των κρατών μελών· ότι, συνεπώς, είναι σκόπιμο να θεσπιστούν κανόνες σύμφωνα με τους οποίους πρέπει να εφαρμόζονται προστατευτικά μέτρα στις ενδοκοινοτικές συναλλαγές νωπών χοιρινών κρεάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 72/461/ΕΟΚ τροποποιείται ως εξής:

1. στο άρθρο 8 παράγραφος 1, προστίθεται το ακόλουθο εδάφιο:

«Εντούτοις, όταν η εν λόγω ασθένεια είναι η αφρικανική πανώλη των χοίρων, εφαρμόζονται οι διατάξεις του άρθρου 8α.»,

2. παρεμβάλλεται το ακόλουθο άρθρο:

«Άρθρο 8α

1. Το κράτος μέλος στο έδαφος του οποίου έχει εκδηλωθεί αφρικανική πανώλη των χοίρων πριν από λιγότερο 12 μήνες, δεν αποστέλλει νωπά χοιρινά κρέατα στο έδαφος των άλλων κρατών μελών.

Μπορεί να αποφασισθεί, σύμφωνα με τη διαδικασία που προβλέπεται στο άρθρο 9, ότι οι διατάξεις που προβλέπονται στο πρώτο εδάφιο δεν εφαρμόζονται σε ένα ή περισσότερα τμήματα του εδάφους του ενδιαφερόμενου κράτους μέλους. Αυτή η παρέκκλιση δεν αποκλείει την προσφυγή στο άρθρο 6 σε περίπτωση επανεμφάνισης μιας ή περισσοτέρων περιπτώσεων αφρικανικής πανώλης των χοίρων στο τμήμα ή στα τμήματα του εδάφους που αναφέρονται ανωτέρω.

2. Όταν η αφρικανική πανώλη των χοίρων εμφανίζεται στο έδαφος ενός κράτους μέλους όπου δεν έχει εκδηλωθεί η ασθένεια για διάστημα τουλάχιστον δώδεκα μηνών, μπορεί να αποφασιστεί, σύμφωνα με τη διαδικασία που προβλέπεται στο άρθρο 9, ότι οι διατάξεις που προβλέπονται στην παράγραφο 1 εφαρμόζονται μόνο σε ένα τμήμα του εν λόγω εδάφους. Εν αναμονή της απόφασης αυτής και με την επιφύλαξη του άρθρου 8, το ενδιαφερόμενο κράτος μέλος φροντίζει να απαγορευθεί αμέσως η προς τα άλλα κράτη μέλη αποστολή νωπών χοιρινών κρεάτων που προέρχονται από το τμήμα του εδάφους στο οποίο διαπιστώθηκε η επιζωοτία. Για τον καθορισμό αυτού του τμήματος του εδάφους λαμβάνονται υπόψη τα κριτήρια που προβλέπονται στο άρθρο 8β παράγραφος 2.

Η εκδήλωση μιας ή περισσοτέρων περιπτώσεων αφρικανικής πανώλης των χοίρων σε τμήμα του εδάφους ενός κράτους μέλους που δεν συνδέεται γεωγραφικά με το κύριο μέρος του εδάφους αυτού του κράτους μέλους δεν εμποδίζει την εφαρμογή του πρώτου εδαφίου.

Οι προϋποθέσεις που απαιτούνται για την εφαρμογή του πρώτου εδαφίου θεωρούνται ότι πληρούνται, εφόσον πληρούνται οι ακόλουθες προϋποθέσεις:

i) η ή οι εστίες που διαπιστώθηκαν κατά την εμφάνιση της αφρικανικής πανώλης των χοίρων που αναφέρεται στο πρώτο εδάφιο εξουδετερώθηκαν στο συντομότερο δυνατό χρόνο,

ii) η νέα εστία, για την οποία λαμβάνεται νέα απόφαση που προβλέπεται στο πρώτο εδάφιο, δεν συνδέεται επιδημιολογικά με την(τις) εστία(ες) που αναφέρεται(ονται) στο σημείο i).

3. Η κατάργηση των μέτρων που έχουν ληφθεί, κατ' εφαρμογή της παραγράφου 2, αποφασίζεται σύμφωνα με διαδικασία που προβλέπεται στο άρθρο 9.»,

3. παρεμβάλλεται το ακόλουθο άρθρο:

«Άρθρο 8β

1. Κατά τον καθορισμό των τμημάτων του εδάφους που προβλέπονται στο άρθρο 8α παράγραφος 1 λαμβάνονται ιδίως υπόψη:

- οι μέθοδοι ελέγχου και εξάλειψης της αφρικανικής πανώλης των χοίρων,

- η απουσία ασθένειας, επί τουλάχιστον δώδεκα μήνες, που έχει διαπιστωθεί με όλα τα μέσα ανίχνευσης συμπεριλαμβανομένων και των οροδιαγνωστικών ελέγχων,

- η έκταση των εν λόγω τμημάτων και τα διοικητικά και γεωγραφικά τους όρια,

- τα προστατευτικά μέτρα που εφαρμόζονται για να αποφευχθεί η μόλυνση ή η εκ νέου μόλυνση των χοίρων,

- τα μέτρα ελέγχου των μετακινήσεων των χοίρων.

2. Κατά τον καθορισμό των τμημάτων εδάφους που προβλέπονται στο άρθρο 8 παράγραφος 2, λαμβάνονται ιδίως υπόψη:

- οι μέθοδοι καταπολέμησης της ασθένειας, και ιδίως η θανάτωση των χοίρων των εκμεταλλεύσεων που έχουν προσβληθεί, μολυνθεί ή υπάρχει υποψία ότι έχουν μολυνθεί,

- η έκταση των τμημάτων του εδάφους και τα διοικητικά και γεωγραφικά τους όρια,

- οι επιπτώσεις της ασθένειας και η τάση εξάπλωσής της,

- τα μέτρα που έχουν ληφθεί για να αποφευχθεί κάθε κίνδυνος εξάπλωσης της ασθένειας,

- τα μέτρα που έχουν ληφθεί για τον περιορισμό και τον έλεγχο των μετακινήσεων των χοίρων στο εξεταζόμενο τμήμα του εδάφους και έξω από αυτό.»,

4. στο άρθρο 13α, η παράγραφος 2 αντικαθίσταται από την ακόλουθη παράγραφο:

«2. Το Συμβούλιο καταρτίζει, με ομοφωνία, μετά από πρόταση της Επιτροπής και μέσα σε προθεσμία τριών μηνών από την υποβολή της πρότασης, τον κατάλογο των κρατών μελών και των τμημάτων εδάφους, που αναφέρεται στην παράγραφο 1 υπό ii), στα οποία δεν έχει εκδηλωθεί η πανώλη των χοίρων.

Με την επιφύλαξη ενδεχομένης προσφυγής στο άρθρο 8, μόλις παρουσιαστεί κρούσμα πανώλης των χοίρων, ο χαρακτηρισμός αυτός αναστέλλεται από το εν λόγω κράτος μέλος, το οποίο ενημερώνει αμέσως σχετικά την Επιτροπή και τα άλλα κράτη μέλη. Το ενδιαφερόμενο κράτος μέλος αίρει την αναστολή αυτή είτε 30 ημέρες μετά την εξάλειψη της τελευταίας εστίας της ασθένειας, εφόσον δεν έχει πραγματοποιηθεί κανένας εμβολιασμός, είτε 90 ημέρες μετά την εξάλειψη της τελευταίας εστίας της ασθένειας, εφόσον έχει πραγματοποιηθεί εμβολιασμός. Πληροφορεί την Επιτροπή και τα άλλα κράτη μέλη για τη λήξη της αναστολής. Εάν η περίοδος μεταξύ της ημερομηνίας διαπίστωσης της πρώτης εστίας και της ημερομηνίας διαπίστωσης της τελευταίας εστίας φθάσει τους δύο μήνες, το σχετικό κράτος μέλος ενημερώνει αμέσως την Επιτροπή. Στην περίπτωση αυτή, η ανάκληση του χαρακτηρισμού μπορεί να αποφασισθεί σύμφωνα με τη διαδικασία που προβλέπεται στο άρθρο 9.

Στην περίπτωση ανάκλησης, ο χαρακτηρισμός αυτός μπορεί να χορηγηθεί εκ νέου, σύμφωνα με την ίδια διαδικασία, στο συγκεκριμένο τμήμα του εδάφους μόνο:

- τουλάχιστον τρεις μήνες μετά την εξάλειψη της τελευταίας εστίας της ασθένειας, εφόσον δεν έχει γίνει εμβολιασμός,

- τουλάχιστον έξι μήνες μετά την εξάλειψη της τελευταίας εστίας της ασθένειας, εφόσον έχει γίνει εμβολιασμός.

3. Το παρόν άρθρο εφαρμόζεται μέχρι τις 31 Δεκεμβρίου 1987.

Το αργότερο μέχρι την 1η Ιουλίου 1987, η Επιτροπή υποβάλει στο Συμβούλιο έκθεση για την εξέλιξη της κατάστασης, ιδίως όσον αφορά τις συναλλαγές, μαζί με κατάλληλες προτάσεις για την πανώλη των χοίρων.

Το Συμβούλιο αποφασίζει για τις προτάσεις αυτές το αργότερο μέχρι τις 31 Δεκεμβρίου 1987.».

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο μέχρι την 1η Ιανουαρίου 1986.

Ενημερώνουν αμέσως την Επιτροπή σχετικά.

Άρθρο 3

Η παρούσα οδηγία απευθύνεται στα κράτη μέλη.

Λουξεμβούργο, 12 Ιουνίου 1985.

Για το Συμβούλιο

Ο Πρόεδρος

C. DEGAN

(1) ΕΕ αριθ. C 272 της 12. 10. 1984, σ. 6.

(2) ΕΕ αριθ. C 12 της 14. 1. 1985, σ. 127.

(3) ΕΕ αριθ. C 44 της 15. 2. 1985, σ. 4.

(4) ΕΕ αριθ. L 302 της 31. 12. 1972, σ. 24.

(5) ΕΕ αριθ. L 339 της 27. 12. 1984, σ. 27.